18 Akanya ka se se diragaletseng monna mongwe wa lesole e bong Phillip. O ne a latlhegelwa ke tšheke e e sa kwalwang sepe mme e saenilwe mme a se ka a lemoga go fitlha e busediwa kwa go ene ka poso. Tšheke eo e ne ya bonwa ke mongwe wa Basupi ba ga Jehofa, mme lokwalo lo lo neng lo rometswe le yone lo ne lo bolela gore motho yo o e boneng o tlhotlheleditswe ke dilo tse a di dumelang gore a e buse. Phillip o ne a tshwarwa ke kgakge. O ne a re: “Ba ne ba ka ntseela didolara di le 9 000!” Ka nako e nngwe o ne a ile a swabisiwa ke gore hutshe ya gagwe e ne ya utswiwa kwa kerekeng. Go lebega hutshe ya gagwe e ne e tserwe ke mongwe yo a mo itseng, mme motho yo a sa mo itseng ene o ne a mmusetsa tšheke e e neng e ka mo naya didolara di le diketekete! Ee ruri, Bakeresete ba ba ikanyegang ba tlotla Jehofa Modimo!